Thingnes Bø tangerte Bjørndalen-rekord: – Helt vanvittig
Johannes Thingnes Bø etter verdenscupseieren i Ruhpolding 20. januar. FOTO: MATHIAS MANDL / GEPA PICTURES
Johannes Thingnes Bø leverte bunnsolid på standplass under verdenscuprennet i Canmore.
Verdenscuplederen skjøt fullt hus på intervallstarten. Dermed kunne han cruise inn til nok en suveren seier.
– Det er komplett. Det er helt vanvittig av Johannes Thingnes Bø, ropte NRK-kommentator Andreas Stabrun Lie etter at stryningen senket de fire siste blinkene.
Vetle Sjåstad Christiansen ble nummer to og Lars Helge Birkeland nummer fire.
Selv fortalte Thingnes Bø at han bare tok løpet som «en treningstur».
– Jeg tenkte å ta løpet i dag som trening. Det var ikke et løp jeg ville vinne. For å vinne må du satse. I dag prøvde jeg bare å gjøre ting rolig og enkelt, sa Thingnes Bø til NRK etter seieren.
FÅTT MED DEG DENNE? Oppløst i tårer etter samboerens VM-gull, men hun tror ett øyeblikk blir større
Seier nummer tolv denne sesongen
– Det er fantastisk gjennomført å komme hit og banke inn 20 treff, sa ekspert Ola Lunde.
Seieren var Thingnes Bøs tolvte i verdenscupen denne sesongen. Dermed tangerte han Ole Einar Bjørndalens rekord fra sesongene 2004/2005 og 2006/2007.
– Det er stort. Når du har tangert en Bjørndalen-rekord, har du oppnådd noe «gæli», som man sier, sa Thingnes Bø til NRK.
Det er Martin Fourcade som holder selve rekorden. Franskmannen vant 14 renn i 2016/2017-sesongen.
LEST DENNE? Fourcade sliter med formen før VM: – Jeg kjenner ikke meg selv igjen
Mot dobbelt norsk
Vetle Sjåstad Christiansen leverte også et imponerende løp. 26-åringen lå an til pallplass, men fikk én bom på siste skyting.
Det ble likevel en meget god dag for Sjåstad Christiansen. Tiden hans holdt til en annenplass - og dermed dobbelt norsk.
Lars Helge Birkeland så ut til å kunne sikre trippelt norsk, men var ikke kjapp nok til å tukte Alexandr Loginov, som tok tredjeplassen.
Dermed ble det fjerdeplass for Birkeland. Det var tangering av karrierens beste resultat for Birkenes-løperen.
Rennet var opprinnelig 20 kilometer langt, men ble kuttet ned til 15 kilometer grunnet sprengkulde.
Hvem havnet på første plass etter verdenscuprennet i Canmore?
Johannes Thingnes Bø